กรมอุตุนิยมวิทยา ยืนยันสภาพอากาศของประเทศไทยจะเปลี่ยนผ่านเข้าสู่ฤดูร้อนภายในสัปดาห์นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ กล่าวว่า สภาพอากาศของประเทศไทยขณะนี้ค่อนข้างแปรปรวนเนื่องจากภายในสัปดาห์นี้จะสิ้นสุดฤดูหนาวและจะเริ่มเข้าสู่ฤดูร้อนอย่างเป็นทางการแล้ว โดยหลายพื้นที่อุณหภูมิเริ่มสูงขึ้น  1-3 องศาเซลเซียส ทำให้มีอากาศร้อน แต่บริเวณประเทศไทยตอนบนโดยเฉพาะยอดดอยและยอดภูยังคงมีอากาศหนาวเย็น ขอให้ประชาชนรักษาสุขภาพเนื่องจากลักษณะของสภาพอากาศที่แปรปรวนเช่นนี้จะทำให้บางพื้นที่มีฝนตก อากาศร้อนและหนาวพร้อมกัน ส่วนสภาพอากาศของประเทศไทยตลอดสัปดาห์นี้ (22-28 ก.พ.64) มวลอากาศเย็นจากประเทศจีนยังคงแผ่ปกคลุมประเทศไทยตอนบนทำให้บางพื้นที่มีอากาศหนาวเย็นกับมีหมอกในช่วงเช้าโดยเฉพาะภาคเหนือและภาคตะวันออกเฉียงเหนือ ส่วนภาคใต้คลื่นลมในทะเลสูง 2 เมตรชาวเรือควรเดินเรือด้วยความระมัดระวัง